- Jeg elsker dem

Så kort kan Dennis Okkerstrøm Nielsen opsummere sit forhold til hotdoggen – den velkendte pølse placeret i midten af et brød og toppet med forskelligt fyld.

Dennis Okkerstrøm Nielsen elsker hotdogs så meget, at han kan spise rigtig mange af dem på kort tid, og derfor kvalificerede han sig for nyligt til DM i hotdog-spisning, som afholdes i Aalborg fredag den 12. juni.

Han kom videre til finalen ved at konsumere 12 hotdogs på et kvarter den 29. maj, og mandag tog han hen til den lokale grillbar i Holstebro for at holde formen ved lige. Her blev han mødt af TV/MIDT-VEST.

Hvis Dennis Okkerstrøm Nielsen skal gøre sig forhåbninger om førstepladsen som udløser et rejsegavekort på 20.000 kroner, så skal han undgå at møde Ruben, som har vundet konkurrencen de seneste to år.

- Jeg har hørt, at Ruben spiste 19 hotdogs på et kvarter i sin indledende runde, men jeg har ikke set ham på listen. Hvis han ikke deltager, så øger det mine sejrschancer betragteligt. Men mit overordnede mål er at ende i top tre, som der er også er præmier til, siger Dennis Okkerstrøm Nielsen til tv2.dk over telefonen fra hjemmet i Holstebro.

Han spiste som nævnt 12 hotdogs forleden, hvilket også er hans personlige rekord. Men når der er pengepræmier på spil, så regner Dennis Okkerstrøm Nielsen med at kunne finde plads til lidt flere.

Skal klemme flere ned

- Sidst gik jeg død de sidste to minutter, så der skal jeg bare fortsætte, så tror jeg godt, jeg kan klemme 15-16 stykker ned.

Til konkurrencen skal man vælge to slags dressing og en slags løg til sin hotdog. Syltede agurker er valgfrit. Og Dennis Okkerstrøm Nielsen ved præcis, hvordan hans turnerings-hotdog skal være anrettet.

- Jeg vælger ketchup, remoulade og ristede løg. Jeg har fravalgt sennep og rå løg, fordi de rammer mine smagsløg og stopper mit system lidt for hurtigt, siger Dennis Okkerstrøm Nielsen, der til daglig arbejder på Jespers Planteskole i Holstebro.

Og teknikken er ligeledes klar. Dennis Okkerstrøm Nielsen suger pølsen ud af brødet og spiser den i to bidder, mens brødet følger efter. Og når der ender så store stykker pølser i maven, og det får så en betydning for affaldet.

- Hvis du kun bider en pølse over én gang og du gør det 12 gange, så når de ikke at blive omsat i maven. Det er jo næsten hele pølser, der kommer ud igen, forklarer Dennis Okkerstrøm Nielsen i indslaget fra TV/MIDT-VEST.

Præmien for andenpladsen er et rejsegavekort til 10.000 kroner, mens tredjepladsen udløser et gavekort på 5000 kroner.